Man vas oor polisiekonstabel se moord | Maroela Media
Die nasionale polisiekommissaris, genl. Khehla John Sitole, het beamptes geloof dat 'n man vinnig in hegtenis geneem is in verband met die moord op 'n polisiekonstabel in Berea, KwaZulu-Natal.
Sitole het Vrydag polisiebeamptes opdrag gegee om 'n grootskaalse soektog van stapel te stuur na die verdagtes ná twee beamptes binne 24 uur in die provinsie doodgeskiet is.
Konst. Siphelele Cele is Vrydagoggend doodgeskiet toe hy en 'n ander beampte 'n verdagte voertuig in Berea in Durban voorgekeer het. Toe beamptes die voertuig van albei kante af genader het, het die passasier in die voertuig op die polisiekonstabel geskiet. Die verdagte het daarna op die bestuurder se sitplek gespring en weggejaag. Die motor is later verlate gevind in Sydenham.
"Die verdagte is Saterdagaand in Pietermaritzburg aangekeer toe hy op 'n bus na Johannesburg wou klim," het brig. Vish Naidoo, woordvoerder van die polisie, gesê. "Die verdagte het die polisiebeamptes opgemerk toe hulle hom wou nader en het begin vlug. Hy is voorgekeer en in hegtenis geneem deur die gebruik van 'n polisiehond."
Die verdagte het 'n SAPD-dienspistool in sy besit gehad wat in Desember 2019 van 'n polisiebeampte in Umlazi gesteel is.
"Hy is by Pietermaritzburg-polisiestasie aangehou, aanvanklik op die onwettige besit van 'n vuurwapen en ammunisie. Hy is daarna na Durban-Noord oorgeplaas waar hy aangekla is van die moord op konst. Cele."
Niemand is nog in hegtenis geneem in verband met die moord op 'n 55-jarige kaptein nie. Hy is Donderdagaand omstreeks 18:40 in New Germany, Pinetown, doodgeskiet. Die polisiekaptein was by Marianhill se eenheid vir openbare orde gestasioneer.